นายกรัฐมนตรี ปาฐกถาพิเศษ ในหัวข้อ “ยุทธศาสตร์การยกระดับการท่องเที่ยวไทยสู่การท่องเที่ยวคุณภาพที่ยั่งยืน”
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานพิธีเปิดการสัมมนากำหนดยุทธศาสตร์การท่องเที่ยวประเทศไทย (Thailand Tourism Congress 2022) ณ โรงแรมบียอนด์ รีสอร์ท กะตะ ตำบลกะรน อำเภอเมืองภูเก็ต จังหวัดภูเก็ต พร้อมกล่าวปาฐกถาพิเศษ ในหัวข้อ “ยุทธศาสตร์การยกระดับการท่องเที่ยวไทยสู่การท่องเที่ยวคุณภาพที่ยั่งยืน” นายกรัฐมนตรี กล่าวว่า รู้สึกยินดีที่ได้เดินทางกลับมายังจังหวัดภูเก็ต ในวันที่ทุกอย่างกลับมาฟื้นฟูหลังสถานการณ์การแพร่ระบาดของโควิด-19 โดยเฉพาะการได้เห็นความร่วมมือจากทุกส่วนจนจังหวัดภูเก็ต ผ่านพ้นวิกฤตและเริ่มกลับฟื้นตัวได้อีกครั้ง โดยเฉพาะปัจจัยหลักอย่างอุตสาหกรรมการท่องเที่ยว ทำให้ตนเองรู้สึกยินดีเป็นอย่างยิ่งและเริ่มกลับมายิ้มได้ โดยขอบคุณความร่วมมือของคนไทยทั้งประเทศ ที่ทำให้ตนเองกล้าตัดสินใจนโยบายภูเก็ต sand box ซึ่งถือว่าเป็นการตัดสินใจที่ถูกต้องและกลายมาเป็นที่ยอมรับจากทั่วโลกให้เป็นแบบอย่างแนวทางการฟื้นตัวหลังการแพร่ระบาดของโรคโควิด-19 ซึ่งความสำเร็จในครั้งนี้จะนำไปสู่ความเชื่อมโยงในภูมิภาคอื่นๆ ทั่วประเทศซึ่งจะเกิดขึ้นได้คือ คนไทยทุกคนต้องมีความร่วมมือร่วมใจกันเป็นสำคัญ ทั้งนี้ หลังจากการรับฟังการบรรยายจากภาคเอกชนและภาครัฐ ในงานตนเองยิ่งรู้สึกยินดีถึงแนวความคิดในความร่วมมือความพยายามที่จะพัฒนาจังหวัดภูเก็ต โดยข้อเสนอในเรื่องของการแก้ไขกฎหมายบางฉบับให้มีความทันสมัย ที่จะช่วยอำนวยความสะดวกและสนับสนุนการท่องเที่ยวเพิ่มมากขึ้น ยืนยันว่ารัฐบาลได้ดำเนินการอย่างต่อเนื่อง ส่วนในเรื่องของงบประมาณสำหรับการพัฒนาโครงการต่างๆ นั้นยืนยันว่ารัฐบาลจะดำเนินการโดยมุ่งเน้นความสำคัญในการพัฒนาประเทศ ภายใต้งบประมาณอันจำกัด โดยข้อเสนอทั้งหมดภายในการจัดงานการสัมมนากำหนดยุทธศาสตร์การท่องเที่ยวประเทศไทยตลอด 3 วัน ขอให้รวบรวมข้อเสนอทั้งหมดนำกลับมาเสนอต่อรัฐบาลได้ โดยในส่วนของมาตรการเราเที่ยวด้วยกันที่ภาคเอกชนต้องการให้รัฐบาลขยายอายุโครงการ ซึ่งตนเองจะนำกลับไปพิจารณาอีกครั้งหากมีงบประมาณเพียงพอตนเองจะดำเนินการให้อย่างแน่นอนนอกจากนี้ นายกรัฐมนตรี ยังกล่าวอีกว่า แนวทางการจัดการบริหารการท่องเที่ยวของประเทศไทยต่อไปในอนาคตจะต้องคำนึงถึงเรื่องคุณภาพมากกว่าปริมาณทั้งในแง่ของเม็ดเงินทางเศรษฐกิจและคุณภาพของสิ่งแวดล้อม พร้อมกับการนำเทคโนโลยีเข้ามาปรับใช้ ทั้งการใช้โลกเสมือนจริง การพัฒนาสินทรัพย์ดิจิทัล เพื่อรองรับตลาดความต้องการในอนาคตที่มีความหลากหลายมากยิ่งขึ้นและท้ายที่สุดขอขอบคุณคนภูเก็ต และคนไทยทุกคนที่มีส่วนร่วมที่ทำให้ประเทศผ่านพ้นวิกฤตมาได้